《憩山中古寺》
明代·顾禄

行春过远村，鞍马憩山门。
画壁神仪古，镌厓佛像尊。
鼠翻残瓦坠，龙出小池浑。
亦欲询兴废，苔碑字半昏。

作者简介：明松江府华亭人，初名天禄，字谨中。洪武中以太学生除太常典簿，迁蜀王府教授。善书，行楷学苏轼而尤工于分隶。善杂画，喜钩勒竹石。能诗，太祖曾命尽进其所作，故有集名《经进集》。